Demofontas
Demofontas – graikų mitologijoje minimi keli veikėjai: 1. Eleusino karaliaus Kėlėjo ir jo žmonos Metaniros sūnus. Demofontą auklėjo Demetra (ieškodama dukters Persefonės, atklydo į Eleusiną ir apsimetė žindyve). Demetra norėjo Demofontui suteikti nemirtingumą ir slapta jį grūdino ugnyje. Tačiau, kartą pamačiusi savo sūnų ugnyje, Metanira išsigando ir prašė Demetros taip nedaryti. Demofontas liko mirtingas. 2. Atėnų valdovo Tesėjo ir Faidros sūnus, Akamanto brolis. Kartu su broliu Demofontas dalyvavo Trojos kare. Baigiantis karui, Demofontas išlaisvino Dioskūrų pagrobtą Tesėjo motiną Aitrą. Grįždamas iš Trojos, Demofontas pateko pas Trakijos karalių Sitoną ir susižadėjo su jo dukra Filide. Filidė padovanojo sužadėtiniui dėžutę su šventais Motinos Rėjos atributais ir leido ją atidaryti tik tada, kada neteks vilties grįžti pas sužadėtinę. Demofontas apsigyveno Kipre ir nebegrįžo atgal. Filidė, prakeikusi Demofontą, pasikorė ir pavirto medžiu. Atidaręs dėžutę, Demofontas išsigando, šoko ant žirgo, greitai jodamas nukrito ir persismeigė savo kardu. Atikoje Demofontas nuo Euristėjo persekiojimų apgynė Heraklidus.